**ΔΕΛΤΙΟ ΤΥΠΟΥ**

**Η Ελλάδα στη διεθνή σκηνή της ANUGA 2025**

***Η Enterprise Greece οργανώνει την εθνική συμμετοχή***

***στη μεγαλύτερη έκθεση τροφίμων & ποτών παγκοσμίως***

**Αθήνα, 16 Σεπτεμβρίου 2025 |** Η Enterprise Greece, ο επίσημος εθνικός φορέας προσέλκυσης επενδύσεων και προώθησης εξαγωγών ανακοινώνει την οργάνωση και υποστήριξη της εθνικής συμμετοχής της Ελλάδας στην ANUGA 2025, τη μεγαλύτερη εμπορική έκθεση τροφίμων και ποτών στον κόσμο η οποία θα διεξαχθεί στην Κολωνία της Γερμανίας από τις 4 έως τις 8 Οκτωβρίου 2025.

Με περισσότερους από **7.500 εκθέτες** και πάνω από **150.000 εμπορικούς επισκέπτες** από όλο τον κόσμο, η ANUGA αποτελεί κορυφαία διεθνή πλατφόρμα για τον κλάδο. Στο φετινό ελληνικό περίπτερο θα συμμετάσχουν **140 εξωστρεφείς εταιρείες τροφίμων και ποτών** από κάθε γωνιά της χώρας, παρουσιάζοντας την πλούσια γκάμα και την υψηλή ποιότητα της μεσογειακής διατροφής σε διεθνείς αγοραστές και συνεργάτες.

Η εθνική συμμετοχή πραγματοποιείται με την υποστήριξη των **Περιφερειών Αττικής, Κεντρικής Ελλάδας, Ηπείρου, Θεσσαλίας και Δυτικής Ελλάδας**, αναδεικνύοντας προϊόντα με ιδιαίτερα χαρακτηριστικά, πολλά εκ των οποίων φέρουν τις πιστοποιήσεις **ΠΓΕ και ΠΟΠ**, που διασφαλίζουν την προέλευση και την ανώτερη ποιότητά τους.

Οι ξένοι επισκέπτες θα έχουν την ευκαιρία να γνωρίσουν από κοντά τη ζωντανή γαστρονομική κουλτούρα της Ελλάδας – παγκοσμίως αναγνωρισμένη για τα φρέσκα συστατικά, τις έντονες γεύσεις και τα αποδεδειγμένα οφέλη της για την υγεία. Οι Έλληνες εκθέτες θα παρουσιάσουν προϊόντα που εκφράζουν την ουσία της μεσογειακής διατροφής, προσφέροντας γεύσεις μοναδικές και αυθεντικές.

Η **Enterprise Greece** προσκαλεί όλους τους επαγγελματίες του κλάδου και τους διεθνείς συνεργάτες να επισκεφθούν το εθνικό περίπτερο στις Αίθουσες **10.2, 10.1, 4.2, 2.2, 8.1 και 7.1**, για να γνωρίσουν τους Έλληνες παραγωγούς και να ανακαλύψουν τις μοναδικές γεύσεις και την ποιότητα που προσφέρει η ελληνική διατροφή για έναν πιο υγιεινό και ποιοτικό τρόπο ζωής.

**Enterprise Greece**

Η Ελληνική Εταιρεία Επενδύσεων και Εξωτερικού Εμπορίου Α.Ε. (Enterprise Greece) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr